**S. Bernardi Claraevallensis**

**Ad milites Templi de laude novae militiae liber**

**Prologus**

**(B)**

Hugoni militi Christi, et magistro Militiae Christi, Bernardus Clarae-Vallis solo nomine abbas. Semel, et secundo, et tertio petiisti a me, Hugo charissime, ut tibi tuisque commilitonibus scriberem exhortationis sermonem; et adversus hostilem tyrannidem, quia lanceam non liceret, stylum vibrarem (et) quos armis non possum, litteris animarem. Distuli sane aliquandiu: non quod contemnenda videretur petitio, sed ne levis praecepsque culparetur assensio, si quod melius melior implere sufficeret, praesumerem imperitus. Verum videns me longa satis hujuscemodi exspectatione frustratum, ne non posse viderer, tandem ego quidem quod potui feci: lector judicet, an satisfeci. Quanquam cui forte aut minime placeat, aut non sufficiat, non tamen interest mea, qui tuae pro meo sapere non defui voluntati.